SKRIFTLIG FORESPØRGSEL E-1344/98

af José Salafranca Sánchez-Neyra (PPE) til Kommissionen

(29. april 1998)

Om: Helms Burton-loven og forbindelserne med USA

USA's regering har netop vedtaget en delvis opblødning af restriktionerne med hensyn til rejser og forsendelse af humanitær bistand og penge til Cuba. Mener Kommissionen, at Den Europæiske Unions holdninger ved forhandlingerne om Helms Burton-loven har haft nogen indflydelse på denne beslutning?

Sir Leon Brittan har foreslået at liberalisere den transatlantiske samhandel. Anser Kommissionen dette forslag for foreneligt med Helms Burton-lovens eksterritoriale virkninger? Anser den dette forslag for realistisk, så længe tvisterne mellem Fællesskabet og USA om dette spørgsmål ikke er løst?

Samlet svar

afgivet på Kommissionens vegne af Sir Leon Brittan på skriftlige forespørgsler E-1343/98 og E-1344/98

(12. juni 1998)

Der er sket meget, siden det ærede medlem fremsatte sin forespørgsel vedrørende Helms-Burton Act.

På EU/USA-topmødet den 18. maj 1998 nåede Fællesskabet og De Forenede Stater efter mere end et års intense forhandlinger i henhold til forståelsen af 11. april 1997 vedrørende Helms-Burton Act og Iran-Libya Sanctions Act (ILSA) til enighed om en pakkeløsning, der giver reel mulighed for en varig bilæggelse af striden om disse love, der har øvet så negativ indflydelse på de politiske og økonomiske forbindelser.

Enigheden omfatter bl.a. regler for nye investeringer i ulovligt eksproprieret ejendom og principper for brugen af sekundære boykotter, hvor De Forenede Stater har indgået forpligtelser vedrørende fremtidig ekstraterritorial lovgivning. Som fastsat i Fællesskabets ensidige erklæring, der blev afgivet særskilt, skal disse regler suppleres med undtagelsesbestemmelser for Fællesskabet og dets erhvervsvirksomheder vedrørende begge love. Der er i den forbindelse afgivet et tilsagn om, at den amerikanske regering straks vil anmode om bemyndigelse til at indrømme en tidsubegrænset undtagelsesbestemmelse vedrørende afsnit IV i Helms-Burton. Fællesskabet vil ikke respektere de aftalte investeringsregler, før denne bemyndigelse til at indrømme en undtagelsesbestemmelse er givet.

Hvad angår afsnit III i Helms-Burton Act, foreligger der desuden nu ikke alene et tilsagn fra De Forenede Stater om fortsat at indrømme en undtagelsesbestemmelse vedrørende retten til at anlægge retssager indtil udgangen af præsidentens embedsperiode, men også for første gang et klart tilsagn fra den amerikanske regerings side om at fremlægge spørgsmålet om en tidsubegrænset undtagelsesbestemmelse i den amerikanske kongres.

De Forenede Stater har i henhold til afsnit 9(c) i ILSA besluttet at indrømme en undtagelsesbestemmelse vedrørende sanktioner over for selskabet Total, og De Forenede Stater har givet udtryk for en formodning om, at lignende sager vil føre til tilsvarende afgørelser, når der er tale om virksomheder fra Fællesskabet. For Libyens vedkommende opnåede Fællesskabet på topmødet et amerikansk tilsagn om "indledning sammen med EU af en fortløbende proces for behandling af undtagelsesbestemmelser i henhold til afsnit 9(c) i ILSA vedrørende selskaber fra EU".

For Verdenshandelsorganisationens (WTO) vedkommende har Fællesskabet gjort det klart, at det forbeholder sig ret til atter at nedsætte et WTO-panel rettet mod De Forenede Stater vedrørende Helms-Burton Act, hvis de ovennævnte undtagelsesbestemmelser ikke indrømmes, hvis der tages skridt mod selskaber eller enkeltpersoner i Fællesskabet i henhold til Iran-Libya Sanctions Act, eller hvis der ikke ved udløbet af præsidentens embedsperiode er indrømmet nogen undtagelsesbestemmelse uden nogen særlig tidsbegrænsning vedrørende afsnit III.